
Бүген Казанда Россия Федерациясе сәнәгать һәм сәүдә министры Денис Мантуров һәм Татарстан Республикасы Президенты Рөстәм Миңнеханов «КАПО-Композит» предприятиесендә булдылар. Аларны «ОАК» ГАҖ генераль директоры Юрий Слюсарь һәм «Иркут» корпорациясе» ГАҖ генераль директоры Андрей Богинский озата йөрде.

«КАПО-Композит» заводы МС-21 самолеты өчен детальләр һәм агрегатларын җитештерүче «АэроКомпозит» АҖ составына керә. «КАПО-Композит» һава судносының канатлары һәм койрыгы механизациясен автоклав формалаштыру ысулы белән җитештерә.

Рөстәм Миңнеханов һәм Денис Мантуров җитештерү үзенчәлекләре һәм чыгарыла торган эшләнмәләр номенклатурасы белән таныштылар. Предприятие турында мәгълүматны «Иркут»корпорациясе» ГАҖ генераль директорының беренче урынбасары, «АэроКомпозит» АҖ генераль директоры Анатолий Гайданский тәкъдим итте.

Композит детальләр һәм агрегатлар җитештерү МС-21 самолеты конструкторлары таләпләренә тулысынча туры килә торган яңа Россия материаллары кулланып алып барыла.

«КАПО-Композит» белгечләре агрегатлар җитештерүнең автоклав технологиясен камилләштерделәр. Бу җитештерү циклын киметергә һәм сизелерлек экономиягә мөмкинлек бирә, бу МС-21 самолетларын җитештерүне арттыру планнары кысаларында мөһим.
Татарстан Президенты һәм Россия Сәнәгать һәм сәүдә министрлыгы башлыгы «КАПО-Композит» производствосы белән таныштылар